Itingen

Itingen estas komunumo en la distrikto Sissach en Kantono Bazelo Kampara, Svislando. Ĝi havis 1845 loĝantojn je la 31-a de decembro 2008. (Ne miksu kun Ittigen en Kantono Berno!)

 Geografio 
Itingen situas ĉe la suda bordo de la rivero Ergolz meze inter Sissach kaj Liestal.

 Najbaraj komunumoj 
La komunumo Itingen limas en nordo kaj okcidento al Sissach, en sudo al
Zunzgen, en sudoriento al Ramlinsburg, kaj en oriento al Lausen.

 Trafiko 
Itingen disponas pri stacidomo ĉe la trajnlinio de Svisaj Federaciaj Fervojoj de Bazelo al Olten, kiu estas servata per la regiona trajnlinio S3.

La komunumo disponas pri propra aliro al la nacia aŭtoŝoseo A2.

 Historio 
La unua dokumenta mencio de Itingen datiĝas el la jaro 1226 kiel Utingen.

En la 15-a jarcento la vilaĝo estis posedaĵo de la senjoroj de Eptingen, kiuj vendis ĝin en la jaro 1467 al la urbo Bazelo. La vilaĝo tiam estis atribuita al la voktejo Farnsburg. Ekde la Helveta Revolucio en 1798 ĝis 1814 la vilaĝo apartenis al la tiama distrikto Gelterkinden. En 1814 ĝi estis atribuita al la distrikto Sissach, kun kiu ĝi en la jaro 1833 fariĝis parto de la nove fondita Kantono Bazelo Kampara.

 Vidu ankaŭ 
 Itingen (stacidomo)

 Eksteraj ligiloj 

 Oficiala retejo de la komunumo Itingen
 Itingen en la Historia Leksikono de Svislando